
Za takojšnjo objavo                 


ZADEVA: SPOROČILO ZA MEDIJE                                                              Dravograd, 8. september 2026


Evropski teden mobilnosti 2026: Mobilnost za vse generacije


Koroška se ponovno pridružuje evropski pobudi za bolj trajnostne, varne in vključujoče načine potovanja. Med 16. in 22. septembrom 2026 bo potekal že 25. Evropski teden mobilnosti, največja evropska kampanja za spodbujanje sprememb potovalnih navad in ozaveščanje o trajnostni mobilnosti. Letošnja osrednja tema »Mobilnost za vse generacije« poudarja, da mora biti mobilnost dostopna, varna in prilagojena potrebam vseh – otrok, mladih, odraslih in starejših.

Mobilnost ni zgolj premikanje od ene točke do druge, temveč pomemben dejavnik kakovosti življenja, dostopa do izobraževanja, dela, storitev in družbenega vključevanja. Vsaka generacija se pri vsakodnevnih poteh srečuje z različnimi izzivi – otroci potrebujejo varne poti v šolo, mladi dostopne povezave do izobraževanja in dejavnosti, odrasli učinkovite možnosti za vsakodnevne obveznosti, starejši pa zanesljive in dostopne rešitve za samostojno mobilnost.

Regijski center mobilnosti Koroška, ki deluje v okviru RRA Koroška d.o.o. – Regionalna razvojna agencija za Koroško, tudi letos podpira koroške občine pri pripravi in izvedbi aktivnosti Evropskega tedna mobilnosti. RCM Koroška občinam in lokalnim koordinatorjem nudi strokovno podporo ter povezuje aktivnosti med nacionalno in lokalno ravnjo.

Tudi v letu 2026 bodo občine na Koroškem pripravljale različne aktivnosti, s katerimi bodo prebivalce spodbujale k razmisleku o svojih vsakodnevnih potovalnih navadah ter k preizkušanju trajnostnih oblik mobilnosti – hoje, kolesarjenja, uporabe javnega prevoza, sopotništva in drugih oblik skupnostne mobilnosti.

Letošnja tema še posebej izpostavlja pomen sodelovanja med generacijami. Bolj vključujoč prometni sistem nastaja takrat, ko pri načrtovanju upoštevamo izkušnje in potrebe vseh uporabnikov prostora – od najmlajših do najstarejših prebivalcev. Trajnostna mobilnost pomeni varne poti, dostopne storitve, kakovosten javni prostor ter možnosti, da se lahko vsak posameznik neodvisno in enakovredno vključuje v vsakdanje življenje. 

Na spletnih straneh RRA Koroška bodo zbrane informacije o aktivnostih sodelujočih občin, Regijski center mobilnosti Koroška pa bo dogajanje spremljal tudi na terenu ter o njem obveščal preko svojih komunikacijskih kanalov.

Vabljeni vsi prebivalci Koroške, predstavniki občin, ustanov, društev, podjetij in medijev, da se pridružite aktivnostim Evropskega tedna mobilnosti 2026 ter skupaj prispevate k ustvarjanju bolj dostopne, varne in trajnostne mobilnosti za vse generacije.

Naj bo vaša naslednja pot priložnost za spremembo. S trajnostnim načinom prihoda se razume. 

Izjava direktorja RRA Koroška Uroša Rozmana: »Mobilnost je pomemben del kakovosti našega vsakdana. Evropski teden mobilnosti nas spodbuja, da razmislimo o svojih potovalnih navadah in izberemo bolj trajnostne načine prevoza. V RRA Koroška si prizadevamo povezovati občine in podpirati rešitve, ki bodo mobilnost naredile varnejšo, dostopnejšo in prijaznejšo za vse generacije.«

Povezava do spletne novice s podrobnejšimi informacijami: Evropski teden mobilnosti 2026 | RRA Koroška


                          







Več informacij: 

Anja Vajde 
Vodja za odnose z javnostmi 
M: +386 (0)41 323 293 
e-naslov: anja.vajde@rra-koroska.si 

